Predkladacia správa

Úloha pripraviť materiál „Analýza možnosti zapojenia územných samospráv do systému štátnej pokladnice“ bola Ministerstvom financií Slovenskej republiky navrhnutá do plánu práce vlády Slovenskej republiky s termínom na mesiac august roku 2002. V tom čase sa totiž predpokladalo, že práce na realizácii plošného zavedenia systému štátnej pokladnice sa budú nachádzať vo vysokom stupni finalizácie a bude teda možné uvažovať o jeho rozširovaní o ďalších klientov v rámci okruhu verejných financií.

Vzhľadom na neočakávane dlhý schvaľovací proces zákona o Štátnej pokladnici (od 12. septembra 2001 do 21. mája 2002) a v súčasnosti stále prebiehajúci proces verejného obstarávania informačného systému Štátnej pokladnice dochádza k časovému posunu realizácie projektu Štátnej pokladnice.

Už v rámci prípravy dokumentu „Stratégia budovania systému štátnej pokladnice do roku 2002“ (schválený uznesením vlády Slovenskej republiky č. 434/2000) ako aj v procese prípravy návrhu zákona o Štátnej pokladnici MF SR intenzívne komunikovalo so zástupcami ZMOS v snahe nájsť cestu, ako do systému štátnej pokladnice zapojiť samosprávy súčasne s inými organizáciami verejnej správy. ZMOS okrem ústavných prekážok argumentoval aj pripravovaným resp. následne začatým procesom decentralizácie verejnej správy a jeho zložitosťou. Tieto argumenty boli zo strany MF SR akceptované predovšetkým z dôvodu, že zavádzanie systému štátnej pokladnice do prostredia územných samospráv by ešte viac komplikovalo aj tak už dosť komplikovaný proces decentralizácie verejnej správy. Na druhej strane je však potrebné povedať, že predovšetkým predstavitelia Medzinárodného menového fondu ešte pred začatím procesu decentralizácie verejnej správy doporučovali tento začať až po plošnej realizácii projektu Štátnej pokladnice a to aj vo vzťahu k územným samosprávam.

Neukončený proces decentralizácie verejnej správy ako aj skutočnosť, že systém štátnej pokladnice nie je plošne zavedený spôsobil to, že vypracovať analýzu, v rámci ktorej by sa:
•	zmapovali finančné toky z pohľadu ich smerovania a objemov,
•	navrhlo technické a obsahové riešenie,
•	analyzovala existujúca legislatíva a navrhli jej zmeny,
nie je v súčasnosti možné.

Vzhľadom na vyššie uvedené skutočnosti navrhujeme zrušiť úlohu č. 1 z augusta 2002 Plánu práce vlády Slovenskej republiky na rok 2002.

Materiál sa v zmysle čl. 10, ods. 6 písm. a) Smernice na prípravu a predkladanie materiálov na rokovanie vlády SR predkladá bez medzirezortného pripomienkového konania, pretože je nelegislatívnej a nekoncepčnej povahy, neukladá úlohy ani nezasahuje do činnosti iných orgánov verejnej správy.

Jeho obsah nemá vplyv na zamestnanosť, životné prostredie ani nezakladá nároky na štátny rozpočet.